བརྡ་ཡིག་༠༠༠༠༠༣༦༡༔མགོན་འཇམ་དཔལ་སྨྲ་སེང་ཞལ་ན་རེ༔ཚུར་གསོན་དང་སྐལ་བཟང་སྐྱེས་བུ་ཁྱོད༔སྤྱིར་དུས་ཀྱི་སྙིགས་མར་སླེབ་པ་དང་༔སྒོས་མི་རྣམས་དམུ་རྒོད་དུག་ལྔ་རགས༔དེའི་རྐྱེན་གྱིས་ནག་ཕྱོགས་བདུད་ཁ་དར༔མཐའི་འབྱུང་པོ་བསླང་ནས་མགོ་འཕང་མཐོ༔གླིང་ཁ་ལོ་བསྒྱུར་ལ་ཆས་པ་ཡིས༔ཕྱོགས་ཀུན་ཏུ་མགྲོན་གྱིས་ས་ཚུག་འཛིན༔ཡུལ་ཀུན་གྱི་ཟོ་དོར་དབང་བསྒྱུར་ཕྱིར༔ལྷ་ཁམས་གསུམ་དབང་པོའི་དབང་སྡུད་དང་༔གནས་རི་རབ་ཟོམ་གྱི་འབྱུང་པོ་བསྒྲུབ༔ཡུལ་ཀུན་ལ་སྣ་ཚོགས་གཟུགས་བརྫུ་ཞིང་༔འཕྲུལ་ཡོ་ལངས་འགྱེད་པའི་ཚུལ་ལ་ལྟོས༔སྟེང་ནམ་མཁའ་རྫས་ཀྱིས་སྦག་པ་ཡིས༔དབང་ཆེན་པོའི་ཁ་དོག་འབར་ལ་ལྟོས༔སའི་རྩི་ཤིང་རྫས་ཀྱིས་སྦག་པའི་ལྟས༔ཡུལ་ལ་ལུང་ཕུང་བའི་འབུ་སྲིན་དང་༔སྲོག་ཆགས་པའི་ས་སྲིན་ཆུ་བཞིན་ཕྱུར༔ཡུལ་ཕལ་གྱི་ལོ་འབྲས་འཇོམས་ལ་ལྟོས༔ལྷ་ཟོ་དོར་ནག་ཕྱོགས་ལ་བསྒྱུར་ལྟས༔བྱང་འབྲོག་ཡུལ་ཕྱུགས་ནད་སྣ་དགུར་ལྟོས༔གྲོགས་ལྷ་སྲིན་ཁ་ལོ་བསྒྱུར་བའི་ལྟས༔གཟའ་མེ་འབར་དུད་མཇུག་བཞི་ལ་ལྟོས༔མི་ཕལ་ཆེར་དབང་དུ་བསྒྱུར་བའི་ལྟས༔དམེ་འཁྲུག་རྩོད་ཡོ་ལངས་འགྱེད་ལ་ལྟོས༔མཆོག་རྩ་གསུམ་དབྱིངས་ལ་དགོངས་པའི་ལྟས༔མི་གྲུབ་པ་ཐོབ་པ་ཉུང་ལ་ལྟོས༔བཀའི་ཆོས་སྐྱོང་རི་རབ་ལ་གཟིགས་ལྟས༔དགོན་ཆོས་སྡེའི་མཐུ་ནུས་ནུབ་ལ་ལྟོས༔དུས་དེང་སང་མཐའ་མིའི་རྫས་སྔགས་ཀྱིས༔ལྷོ་འཛམ་བུའི་གླིང་གི་ས་སྐྱོང་བའི༔གཞི་བདག་དང་ཡུལ་ལྷ་སྲུང་མའི་ཚོགས༔ད་མ་ལུས་མི་ལུས་དབང་ཕྱུག་གིས༔དབང་བསྒྱུར་ནས་དབང་ཕྱུག་ཆེན་པོའི་བྲན༔ལྷ་དེ་ལ་འདུད་ཅིང་དེ་ལ་བསྟེན༔དེའི་བཀའ་བཞིན་ཕྲིན་ལས་བསྒྲུབ་ཏུ་ཡོད༔ཁྱེད་བསྟན་ལ་གདུང་བ་འགའ་མཆིས་ན༔ལྷ་རྡོ་རྗེ་ཕུར་པ་ཡི་དམ་མཛོད༔གནད་བསྐྱེད་རིམ་ཟབ་མོ་སྲོག་ཏུ་ཟུངས༔ལོ་མང་དུ་དམ་རྒྱས་མཚམས་བསྒྲུབ་མཛོད༔དཔལ་ཕུར་པ་གྲུབ་པའི་སྐྱེས་བུ་འགས༔གཙོ་བྱས་ཏེ་ཕུར་སྒྲུབ་ལ་འབད་ན༔ཡུལ་ཀུན་ལ་བདེ་བའི་སྐབས་རེ་འཆར༔ལྷ་དབང་ཕྱུག་གྲུབ་པའི་སྐྱེས་བུ་ཡིས༔མགོ་བྱས་ཏེ་དབང་ཕྱུག་སྒྲུབ་མཆོད་ན༔ཡུལ་དེ་ལ་བདེ་སྐབས་ཅུང་ཟད་འཆར༔དཔལ་རྡོ་རྗེ་ཕུར་པ་མ་གཏོགས་པའི༔དུས་སྙིགས་མའི་བདུད་མགོ་གང་གིས་ནོན༔དཔལ་ཨོ་རྒྱན་ཆེན་པོ་མ་གཏོགས་པའི༔བོད་ཐུགས་རྗེས་སྐྱོང་མི་སུ་ཞིག་ཡོད༔མ་མཁའ་འགྲོའི་ཚོགས་ལ་མ་བསྟེན་པར༔དུས་སྙིགས་མའི་དངོས་གྲུབ་ཅི་ལ་ཐོབ༔དོན་དེ་ཕྱིར་ཁྱོད་འབངས་སློབ་མའི་ཚོགས༔ལྷ་རྡོ་རྗེ་ཕུར་པ་ལ་བརྟེན་ནས༔བསྒོམ་བཟླས་ཀྱི་གནད་ལ་རེམ་མཛོད་ཅིག༔མཚམས་དམ་རྒྱ་ལོ་བཞིན་ཡང་ཡང་བསྐྱལ༔དུས་རྟག་ཏུ་སྨོན་ལམ་ཟབ་མོ་ཐོབ༔ལྷ་དབང་པོ་བྲན་དུ་བསྟེན་མཛོད་དང་༔བདུད་ནག་པོའི་དབང་དུ་མི་འགྲོ་ངེས༔གནད་དེ་ཚོ་སྲོག་གི་གཏའ་རུ་ཟུངས༔དཔལ་རྡོ་རྗེ་ཕུར་པ་དབང་ཕྱུག་ལྷ༔རྗེ་དང་ནི་འབངས་ཀྱི་ཚུལ་དུ་ཟུངས༔མ་མཁའ་འགྲོ་དགྱེས་པའི་ཁ་ཆེམས་འདི༔བུ་ཁྱོད་ལ་ཤིན་ཏུ་བརྩེ་བས་གདམས༔བརྡ་ཡིན་ནོ་ཡིན་ནོ་གོ་འམ་བརྡ༔ཤར་གསལ་བའི་འོད་བརྒྱ་རབ་འབར་བ༔ནུབ་ཆུ་འཛིན་ནག་པོར་ཉེ་ལ་ལྟོས༔བརྡ་གོ་འམ་ཟེར་ཞིང་དབྱིངས་སུ་ཡལ༔དགེའོ།།།།